Stegne 7, 1001 Ljubljana

T: 01 583 63 33

F: 01 511 11 01

gp. sek@sek-rs. si, http ://www. sek-rs. si

Številka: 0131-4/2020/21

Datum: 29. 10. 2020

Svet za elektronske komunikacije Republike Slovenije (v nadaljevanju: Svet) je na 7. dopisni seji dne 29. 10. 2020 na podlagi določb prvega odstavka 231. člena Zakona o elektronskih

komunikacijah (Uradni list RS, št. [109/12,](http://www.uradni-list.si/1/objava.jsp?sop=2012-01-4315) [110/13,](http://www.uradni-list.si/1/objava.jsp?sop=2013-01-4029) [40/14](http://www.uradni-list.si/1/objava.jsp?sop=2014-01-1619) - ZIN-B, [54/14](http://www.uradni-list.si/1/objava.jsp?sop=2014-01-2388) - odl. US, [81/15](http://www.uradni-list.si/1/objava.jsp?sop=2015-01-3188) in [40/17;](http://www.uradni-list.si/1/objava.jsp?sop=2017-01-2002) v nadaljevanju: ZEKom-1C) sprejel naslednje

**Predloge in pripombe v okviru javne obravnave  
osnutka predloga Zakona o elektronskih  
komunikacijah (ZEKom-2)**

Spoštovani,

Svet se je seznanil z osnutkom novega Zakona o elektronskih komunikacijah (ZEKom-2, EVA 2019-3130-0004) in opredelitvami Ministrstva za javno upravo do prispevkov iz javnega poziva za predložitev predlogov in pripomb za pripravo osnutka ZEKom-2 iz januarja 2019. Na podlagi opredelitev Svet ugotavlja, da sta od skupaj 12 predlaganih predlogov (št. 0131-3/2019/8 z dne 1.3. 2019, št. 0131-3/2019/30 z dne 2. 12. 2019 in št. 0131-4/2020/1 z dne 28. 1.2020) v osnutku zakona implementirana le dva. Svet se strinja z opredelitvami ministrstva glede nekaterih predlogov, vendar za dva predloga ponovno predlaga njihovo implementacijo z dodatnimi obrazložitvami. Poleg tega Svet predlaga še tri nove predloge, ki izhajajo iz trenutnega osnutka ZEKom-2.

**PREOBLIKOVANI PREDHODNI PREDLOGI**

**ZEKom-2 (člena 183 in 192) Enostaven dostop do splošnih in posebnih pogojev**

**Svet meni, da bi morala naročniška pogodba vsebovati tudi povezavo do splošnih in posebnih pogojev, ki bi morala biti veljavna ves čas trajanja naročniškega razmerja.**

**Svet predlaga, da bi morali operaterji na svojih spletnih straneh zagotoviti jasen in enostaven dostop do splošnih in posebnih pogojev vseh naročniških paketov, ki so v uporabi.**

*Utemeljitev:*

Zakonik v 102. členu definira navajanje glavnih informacij s katerimi je potrebno seznaniti končnega uporabnika pred podpisom pogodbe, kar ureja 182. člen osnutka ZEKom-2. Člen 183 definira sestavne dele naročniške pogodbe, kjer točka 2 v pogodbo vključuje povzetek pogodbe iz predhodnega člena. Ker se splošni in posebni pogoji spreminjajo in je pri nekaterih operaterjih dostop do njih otežen, Svet predlaga, da se k obveznemu sestavnemu delu naročniške pogodbe doda še spletno povezavo do aktualnih splošnih in posebnih pogojev, ki mora biti veljavna ves čas trajanja naročniškega razmerja.

Osnutek ZEKom-2 v členu 192 definira preglednost in objavo informacij. V zvezi s tem Svet predlaga, da bi morali operaterji na svojih spletnih straneh zagotoviti enostaven dostop do splošnih in posebnih pogojev za vsak naročniški paket, za katerega obstaja vsaj eno aktualno naročniško razmerje. Povezava do pogojev se lahko nahaja tudi v okviru uporabniških strani operaterja.

**ZEKom-2 (člen 194): Nadomestila operaterjev končnim uporabnikom ob nedelovanju ali slabši kakovosti storitev**

***Svet predlaga, da se točka 4 člena 194 preoblikuje sledeče:***

***"Agencija izda splošni akt o načinu določanja nadomestil, ki jih operaterji povrnejo svojim končnim uporabnikom ob nedelovanju ali slabši kakovosti delovanja javnih komunikacijskih storitev."***

*Utemeljitev:*

Zakon ZEKom-1C je v 133. členu, točki 5 predvidel, da Agencija lahko izda priporočilo o načinu določanja nadomestil, ki jih operaterji povrnejo svojim končnim uporabnikom ob nedelovanju ali slabši kakovosti delovanja javnih komunikacijskih storitev. Namesto izdaje nezavezujočega priporočila so operaterji oblikovali Samoregulacijski kodeks o nadomestilih za nedelovanje ali slabše delovanje javnih komunikacijskih storitev operaterjev javnih komunikacijskih storitev v Republiki Sloveniji (v nadaljevanju: TEKON).

Svet je že v preteklosti predlagal posodobitev TEKON in tudi v predhodnih predlogih za ZEKom- 2 naštel nekatere njegove pomanjkljivosti, med katerimi so ključne:

* Posodabljanje kodeksa skladno s stanjem na trgih in zakonodajo. TEKON na primer ni bil posodobljen skladno z EU zakonodajo in Splošnim aktom o storitvah dostopa do interneta in s tem povezanih pravicah končnih uporabnikov. Poleg tega TEKON ne upošteva sprememb v ponujanju konvergenčnih storitev in storitev, ki niso vezane na elektronske komunikacije znotraj istih paketov.
* Otežen je nadzor nad izvajanjem kodeksa in analiza stanja se ne izvaja. Svet je želel pridobiti rezultate analiz, ki bi jih morali izvesti operaterji v skladu s TEKON, vendar se je izkazalo, da operaterji ne izvajajo ustreznih analiz, kot je bilo predvideno v skladu s TEKON.

Zaradi zgornjega Svet predlaga, da bi morala Agencija sprejeti zavezujoč podzakonski akt, ki bi ustrezno obravnaval nadomestila operaterjev končnim uporabnikom ob nedelovanju ali slabši kakovosti storitev.

**NOVI PREDLOGI**

**ZEKom-2 (člen 185, točka 2): Obveščanje uporabnikov o najboljših tarifah**

**Svet predlaga, da se zaradi zagotavljanja maksimalne harmonizacije upošteva tudi zadnji stavek 105. člena, 3. odstavka Zakonika o elektronskih komunikacijah, ki definira, da morajo operaterji končnim uporabnikom zagotavljati informacije najboljših tarif vsaj enkrat letno.**

*Utemeljitev:*

Zakonik v 105. členu, 3. odstavku definira: " ... Poleg tega ponudniki hkrati potrošnikom svetujejo glede najboljših tarif v zvezi z njihovimi storitvami. Ponudniki končnim uporabnikom zagotovijo informacije glede najboljših tarif vsaj enkrat na leto."

Osnutek ZEKom-2 v členu 185, točki 2 upošteva dikcijo zgornjega člena Zakonika, vendar izpušča zadnji stavek. Svet predlaga, da se zaradi zagotavljanja maksimalne harmonizacije upošteva in implementira predlog Zakonika, tako da bodo operaterji uporabnikom redno oz. vsaj enkrat letno zagotavljali informacije glede najboljših tarif.

**ZEKom-2 (člen 220): Piškotki**

**Svet predlaga, da se besedo "piškotki" zamenja z drugo tehnološko nevtralno besedo oz. besedno zvezo, na primer "hranjenje podatkov v terminalski opremi naročnika".**

*Utemeljitev:*

Svet se zaveda, da urejanje zadevne problematike glede na obstoječo ureditev spada v ZEKom-

2, vendar se zakon ne nanaša na prenos vsebin oz. na širše področje informacijske družbe. Termin "piškotek" definira specifično tehnološko rešitev, ki se lahko uporablja za različne namene, med drugim tudi za zagotovitev storitev širše informacijske družbe. Tehnološko se lahko člen zaobide z uporabo druge funkcionalnosti brskalnikov ali odjemalcev, ki jih omogočajo naprednejše (spletne) tehnologije. Zaradi zagotovitve splošnosti zakona in problematike, ki jo ta člen rešuje, Svet zato predlaga uporabo splošnega izraza namesto eksplicitne rešitve - "piškotki."

**ZEKom-2 (člen 272): Priglasitev nujnih in izrednih ukrepov**

**Zaradi lepše rabe slovenskega jezika Svet predlaga redakcijski popravek, da se**

**beseda "notifikacija" zamenja z ustrezno slovensko besedo, na primer "priglasitev."**

Lepo pozdravljeni,

Svet za elektronske komunikacije  
Republike Slovenije